Nu vil HTC satse på billige smartphones – Ekstra Bladet
Tirsdag d. 5. nov. 2013 - kl. 17:04 0
HTC skal spare penge, og derfor kan det være slut med topmodeller som den populære HTC One
Efter et elendigt regnskab er HTC nødt til at sadle om. (Foto: lydogbillede.dk)
Det er ingen hemmelighed, at HTC har kæmpet med svigtende indtjening de seneste måneder, hvilket blev bekræftet i dag, da selskabet offentliggjorde regnskabstal for det netop overståede 3. kvartal af firmaets regnskabsår. For første gang i HTC’s historie må selskabet melde om et underskud og det på hele 102 millioner amerikanske dollars (svarende til knap 564 millioner danske kroner)!
Læs også: Alt du vil vide om PlayStation 4
HTC regner med at tjene penge i årets fjerde kvartal, men for at nå målet tager firmaet radikale midler i brug. Omkostningerne skal sænkes med næsten 25% og strategien lægges om. Hvor fokus de seneste 12 måneder har været på flagskibsmodellen HTC One og spin-off-enheder i den dyre ende som HTC One mini og HTC One max, sadles der nu om til billigere smartphones, der er området med det største vækstpotentiale på smartphone-markedet i dag, meddeler HTC.
Det er nemlig primært i vækstlande som Brasilien, Rusland, Indien og diverse asiatiske lande, at smartphone-markedet vokser i disse måneder, og her køber forbrugerne billigere modeller, som HTC har manglet i sit sortiment siden lanceringen af HTC One.
Læs også: Koncert med high-end som PA-anlæg
Ved at skifte fokus til flere og billigere modeller følger HTC i fodsporene på Samsung, som i dag er verdens største smartphone-producent. Samsungs strategi har været at oversvømme markedet med modeller inden for alle prissegmenter – fulgt op af massiv markedsføring – og spørgsmålet er nu, om HTC kan vende skuden ved at efterligne den koreanske elektronikgigant.